প্রায় এক মাস ধরে ভুটান সীমান্তে ডোকা লা-য় ভারত ও চিন, দু’দেশের সেনা মুখোমুখি দাঁড়িয়ে। উত্তেজনার পারদ ক্রমশ চড়ছে।
ভারত-চিন সম্পর্ক এখন যুদ্ধ লাগার জায়গায় না পৌঁছলেও চিনা সংবাদমাধ্যমের প্রচার বাড়ছেই। রবিবার চিনের সরকারি সংবাদপত্র ‘গ্লোবাল টাইমস’-এ রীতিমতো হুমকি দেওয়া হয়েছে। সেখানে চিনের ওয়েস্ট নর্মাল বিশ্ববিদ্যালয়ের সেন্টার ফর ইন্ডিয়ান স্টাডিজের প্রধান লং জিংচাম বলেছেন, ডোকা লা-তে ভারতীয় সেনা ঢুকতে পারলে, চিনা বাহিনীও যে কোনও দিন ঢুকবে ভারত নিয়ন্ত্রিত কাশ্মীরে। যে যুক্তিতে চিন ও ভুটানের মধ্যে বিতর্কিত এলাকা ডোকা লা-য় প্রবেশ করেছে ভারতীয় সেনা, সেই একই যুক্তিতে কাশ্মীরে চিনা সেনা ঢুকতে পারে বলে হুমকি দেওয়া হয়েছে। সব মিলিয়ে ক্রমশই উত্তপ্ত হচ্ছে ভারত-চিন সীমান্ত।
এই পরিস্থিতিতে বসে নেই নরেন্দ্র মোদী সরকার। রবিবারই প্রধানমন্ত্রীর সঙ্গে দীর্ঘ বৈঠক করেন জাতীয় নিরাপত্তা উপদেষ্টা অজিত ডোভাল। সেখানেই ঠিক হয়েছে, এক দিকে যেমন শান্তিসূত্র খোঁজা হবে, তেমনই অন্যদিকে চিনের উপরে চাপ বাড়িয়ে যেতে হবে। তাই ডোকা লা-য় তাঁবু গেড়ে ভারতীয় সেনা প্রস্তুত থাকবে। আরও সেনাও বাড়ানো হতে পারে। 
আর চিনের উপরে চাপ আরও বাড়াতে ভারত মহাসাগরের দক্ষিণে মরিশাস এবং সেশেলস-এ দু’টি দ্বীপ লিজ নিচ্ছে ভারত। সেখানে দ্রুত বিমানঘাঁটি এবং বন্দর তৈরি করা হবে। সেশেলস-এর ‘অ্যাসাম্পশন দ্বীপ’ এবং মরিশাসের ‘অ্যাগালেগা দ্বীপ’ নেবে ভারত। চিনের উপরে শুধু সামরিক চাপ তৈরিই নয়, বাণিজ্যিক দিক থেকেও স্ট্র্যাটেজিক চাপ তৈরি করতে পারবে এই দুই দ্বীপ।